આ ઉપરાંત અહીં વિવિધ પ્રકારના પ્લાન પણ તૈયાર કરવામાં આવી રહ્યા છે. દિવ્ય ભાસ્કર પાસે આ સ્થળને ડેવલપ કરવા માટેના સરકારનો સમગ્ર પ્લાન છે. સ્ટેચ્યૂ ઑફ યુનિટીની સુરક્ષા માટે પણ વિશેષ પ્રબંધ કરવામાં આવ્યો છે. તેની સુરક્ષા મેટ્રો અને એરપોર્ટની તર્જ પર કરવામાં આવશે. પ્રતિમાના 5 કિમી વિસ્તાર પર સીસીટીવી દ્વારા નજર રાખવામાં આવશે. લોકાર્પણ સમારોહ દરમ્યાન તત્કાલીન રાજા-રજવાડાઓનું પણ સન્માન કરવામાં આવે એવી શક્યતા છે. મંત્રી ગણપત વસાવાના જણાવ્યાનુસાર ગત દિવસોમાં વડાપ્રધાન નરેન્દ્ર મોદીએ જણાવ્યું હતું કે એક સરપંચ પાસે રાજીનામું લેવું હોય તો પણ આનાકાની થાય છે, તેને સમજાવવો પડે છે. અહીં તો સમગ્ર રાજ્ય સોંપી દેવાની વાત છે. સરદાર સાહેબના યોગદાન વિશે બોલવું સરળ લાગે છે કે તેમણે રજવાડાઓને એક કર્યા પણ આપણે લોકો પણ અનુભવ કરીએ છીએ કે સરપંચનું રાજીનામું લેવું હોય તો પણ તેને કેટલો મનાવવો પડે છે. સરદાર સાહેબના યોગદાનને ક્યારેય ભૂલી શકાય નહીં. આ જ ક્રમમાં સ્ટેચ્યૂ ઑફ યુનિટીમાં તત્કાલિન રાજા-રજવાડાઓને યાદ કરવાનો નિર્ણય પણ લેવાયો છે.